जैसा कि आमिर की हर फिल्म के पीछे कोई न कोई संदेश छिपा होता है, वैसे ही इस फिल्म में घरेलू हिंसा और यौन उत्पीड़न की समस्या को दिखाया गया है. वैसे कहानी काफी सामान्य है, लेकिन उसे खास अंदाज में दिखाया गया है. फिल्म के कई किरदार रोजमर्रा की जिंदगी से जुड़ते दिखते हैं. सिनेमेटोग्राफी, लोकेशन, स्क्रिप्ट डायलॉग्स और स्क्रीनप्ले कमाल का है. दंगल के बाद जायरा वसीम ने एक बार फिर से बहुत ही उम्दा काम किया है. जायरा की मां के रोल में अभिनेत्री मेहर विज ने भी अपनी अदाकारी से आकर्षित किया है. जायरा के पिता के रोल में राज अर्जुन की भूमिका भी सराहनीय है. उन्होंने अपने किरदार को भरपूर निभाया है. वहीं जायरा के दोस्त के रोल में तीर्थ ने अच्छा काम किया है. फिल्म हंसाती भी है, इमोशनल भी करती है और एक अहम मैसेज भी देती है कि सपनों पर पाबंदी नहीं लगानी चाहिए. अद्वैत चंदन ने पहली ही फिल्म में कमाल का डायरेक्शन किया है.